छत्तीसगढ़ में नक्सलियों का हमला, 10 जवान शहीद  
दंतेवाड़ा में नक्सलियों ने पुलिस की एक गाड़ी को बारूदी सुरंग में धमाका करके उड़ा दिया, जिसमें 10 जवान शहीद हो गए हैं।
छत्तीसगढ़ के दंतेवाड़ा में नक्सलियों ने एक बार फिर से हमला बोला है। नक्सलियों ने पुलिस की एक गाड़ी को बारूदी सुरंग में धमाका करके उड़ा दिया, जिसमें 10 जवान शहीद हो गए। इनमें 7 स्पेशल पुलिस ऑफिसर और तीन कांस्टेबल शामिल हैं।  यह हमला गुरुवार देर रात दंतेवाड़ा के कटे कल्याण ब्लॉक के पास किया गया। उस समय ये जवान दो गाड़ियों में सवार होकर वहां से निकल रहे थे, जिनमें एक गाड़ी बारूदी सुरंग की चपेट में आ गई। इस हमले में चार जवान घायल भी हुए हैं, जिन्हें जगदलपुर के अस्पताल में भर्ती कराया गया है।  गौरतलब है कि छत्तीसगढ़ में नक्सलियों ने गुरुवार को भी हमला किया था। नारायणपुर में किए गए नक्सलियों के हमले में छत्तीसगढ़ आर्म्ड फोर्सेस के पांच जवानों की मौत हो गई थी। हमले के बाद नक्सली जवानों के हथियारों को लूटकर भाग गए। ये हमला झाराघाटी के पुलिस कैंप पर किया गया था।